तादी अध्यक्ष कप भलिबलको उपाधि म्यागङलाई
अन्तरपालिकास्तरीय 'प्रथम तादी अध्यक्ष कप भलिबल प्रतियोगिता'को उपाधि म्यागङ गाउँपालिकाले जितेको छ ।तादी गाउँपालिकाद्वारा आयोजित प्रतियोगिताअन्तर्गत शनिबार अमरज्योति नमुना मावि, खरानीटारको मैदानमा भएको फाइनल खेलमा आयोजक टिमलाई हराउँदै म्यागङको टिम च्याम्पियन बनेको हो ।
नुवाकोट — अन्तरपालिकास्तरीय 'प्रथम तादी अध्यक्ष कप भलिबल प्रतियोगिता'को उपाधि म्यागङ गाउँपालिकाले जितेको छ ।तादी गाउँपालिकाद्वारा आयोजित प्रतियोगिताअन्तर्गत शनिबार अमरज्योति नमुना मावि, खरानीटारको मैदानमा भएको फाइनल खेलमा आयोजक टिमलाई हराउँदै म्यागङको टिम च्याम्पियन बनेको हो ।२५-१५-२५-२५ स्कोर बनाउँदै म्यागङ विजेता बन्यो भने उपविजेता तादीले २१-२५-२३-२२ स्कोर बनाएको थियो । पञ्चकन्याको टिम तेस्रो बनेको छ ।तादी गाउँपालिकाका कर्मचारी राजेश श्रेष्ठका अनुसार शुक्रबार भएको सेमिफाइनलमा पञ्चकन्या गाउँपालिकाको टिमलाई हराउँदै म्यागङ फाइनल प्रवेश गरेको थियो । म्यागङले सेमिफाइनलमा २५-२५-२५ सोझो सेटमा पञ्चकन्यालाई पराजित गरेको थियो । पञ्चकन्याले २०-२४-२४ स्कोर बनाएको थियो । उपविजेता बनेको तादी सेमिफाइनलमा दुप्चेश्वर गाउँपालिकाको टिमलाई हराउँदै सेमिफाइनलको यात्रा तय गरेको थियो । तादीले २०-२५-२५-२५ र दुप्चेश्वरले २५-१५-२०-२१ स्कोर बनाउन सफल भएको थियो । विजेता टिमले ट्रफीसहित १ लाख ५० हजार, दोस्रोले १ लाख र तेस्रोले ५० हजार रुपैयाँ पुरस्कार राशि प्राप्त गरेका छन् । 'खेलमार्फत विकास अनुशासन र गतिशीलता' भन्ने मूल नाराका साथ यही माघ १८ देखि सुरु भएको प्रतियोगिता शनिबार सम्पन्न भएको हो । समापन समारोहमा संघीय सांसद एवं पूर्वमन्त्री हितबहादुर तामाङ, प्रदेश सांसद रमेशकुमार महत, तादी गाउँपालिका अध्यक्ष सन्तमान तामाङ, जिल्ला समन्वय समिति प्रमुख रजिन्द्रविक्रम सिंह ठकुरी लगायत सहभागी थिए ।